Nelydia Senrose

Kehidupan awal

Nelydia dilahirkan pada Sabtu, 30 Julai 1994 Masihi bersamaan 21 Safar 1415 Hijrah di Kota Bharu, Kelantan dan merupakan anak ketiga daripada tujuh adik-beradik kepada pasangan Nik Sen Mat Rifin dan Rosmizai Mohd Noor, kakaknya ialah Uqasha, juga bergiat aktif sebagai pelakon. Ibu bapa beliau berketurunan Siam dan Melayu. Adik beliau ialah bekas juara Dewi Remaja 2014/15 iaitu Raysha Rizrose yang juga seorang model dan pelakon. Beliau mendapat pendidikan di Sekolah Menengah USJ 13, Subang Jaya dan berkelulusan dalam bidang psikologi di Universiti SEGi.

2007–2011: Permulaan kerjaya

Nelydia atau lebih mesra disapa Nely mula berlakon pada usia 13 tahun menerusi watak sebagai Melissa dalam Spa Q yang dibintangi oleh Norish Karman, drama terbitan Global Station Sdn. Bhd itu disiarkan di Slot Akasia TV3 dari 22 Oktober 2007 hingga 26 Mac 2009. Nelydia kembali membawakan semula watak lakonannya dalam Spa Q musim ketiga yang bersiaran di Astro Ria dengan judul baru Spa Qistina selepas dua musim disiarkan di TV3.
Nelydia muncul dalam telefilem pertamanya, Anak Aku Artis arahan Ghaz Abu Bakar lakonan Didie Alias yang memulakan tayangan perdana di Astro Ria pada 8 Mei 2009.
Pada tahun 2011, beliau muncul dengan peranan yang tidak dinamakan dalam drama Pak Suman di TV AlHijrah. Ia menandakan penampilan TV pertama adik tirinya, Farza Naquraisha. Kredit telefilem beliau termasuk Si Tudung Tweet dan Mistik Alam Hitam.

2012–2014: Kejayaan arus perdana

Beliau memegang watak sebagai Nisha dalam siri drama komedi Friday I'm In Love lakonan teman lelakinya ketika itu, Qi Razali, Aiman Hakim Ridza, Ryzal Jaafar, Zoey Rahman dan Bella Dally, drama ini disiarkan di TV9 bermula 19 April 2012 hingga 18 Julai 2012. Nelydia melakonkan watak sebagai Jannah dalam siri drama Cinta Jannah arahan Azmi Hatta bersama pasangan pelakonnya Aeril Zafrel, drama ini mengisahkan tentang Jannah yang melarikan diri dari rumah setelah dipaksa oleh keluarganya untuk mengahwini Suffian sebagai isteri kedua.
Nelydia mencapai kejayaan meluas dalam bidang lakonan dengan berpasangan bersama Amar Asyraf menerusi drama Setia Hujung Nyawa yang diadaptasi dari novel dengan judul sama karya Fatin Nabila terbitan Alaf 21, di mana beliau melakonkan watak sebagai Ersalina. Drama ini disiarkan di Slot Akasia TV3 dari 24 Disember 2012 hingga 7 Februari 2013 dan mendapat sambutan komersial daripada penonton dengan jumlah penonton untuk tayangan episod akhir mencecah 3.5 juta. Kejayaan drama ini membawa kepada penerbitan telefilem edisi khas sempena Hari Raya Aidilfitri yang diberi judul Setia Hujung Nyawa Raya yang disiarkan pada 8 Ogos 2013, Nelydia dan Amar membawakan semula peranan mereka. 
Penampilan pertama Nelydia di layar lebar hadir apabila beliau diberi peranan utama bersama Fizo Omar dalam filem Cinderella arahan Ahmad Idham di mana beliau memegang watak sebagai Nurul, seorang gadis kampung berusia 22 tahun, tinggal bersama ibu tirinya, Ainon serta adik tirinya, Farah dan abang tirinya, Zamil. Filem ini ditayangkan pada 19 Disember 2013. Pada tahun 2013 juga, Nelydia memenangi Astro On the Go Fans Choice Award bagi Favourite Fuyoo Actress.
Beliau digandingkan bersama Sharnaaz Ahmad menerusi drama Bukan Kerana Aku Tak Cinta yang diterbitkan oleh Ziela Jalil menerusi syarikat Pena Creative dan ditulis oleh Rozie Rashid dan Chinta Nadeesha. Nelydia melakonkan watak sebagai Hannah Mastura, drama ini ditayangkan di Astro Mustika HD dari 9 Disember 2013 hingga 22 April 2014. Pada 2014 juga, beliau bersama Harith Iskander dan Lisa Surihani meminjamkan suara bagi versi bahasa Melayu filem animasi Amerika Syarikat 2013, Despicable Me 2 untuk siaran di HBO Asia. Nelydia meminjamkan suaranya bagi watak Margo untuk versi bahasa Melayu, di mana beliau mengambil alih watak itu dari Miranda Cosgrove untuk versi bahasa Inggeris. 
Beliau kemudian muncul dalam filem kedua lakonannya, Mat Tudung arahan Waan Hafiz yang dibintangi oleh Fizz Fairuz dan Izzue Islam, Nelydia melakonkan watak Zizie. Filem ini ditayangkan pada 28 Julai 2014, diterbitkan oleh Showbiz Productions.

2015–kini: Peningkatan kerjaya dan kesinambungan kejayaan

Pada Mei 2015, Nelydia membawakan kembali watak Aunty Lisa dalam siri televisyen kanak-kanak, Strawberi & Karipap musim kedua yang bersiaran di Astro Ceria, bersama Mia Sara Nasuha dan Raykarl Iskandar.
Beliau seterusnya membuat penampilan khas sebagai Wanita Misteri bernama Jasmin dalam siri drama waktu perdana adaptasi novel Tundukkan Playboy Itu lakonan kakaknya, Uqasha dan Hafidz Roshdi yang bersiaran di Slot Akasia TV3 dari 17 Februari hingga 7 April 2016.
Nelydia menjadi bintang utama bersama Hafeez Mikail dan Nazrief Nazri dalam siri drama waktu perdana TV3, Lara Terindah; di mana beliau menjayakan watak sebagai Elena. Siri ini disiarkan dari 31 Ogos hingga 22 September 2016.
Pada 15 Januari 2018, beliau menjayakan watak sebagai Tengku Aqilah, seorang gadis yang tersisih dari keluarganya menerusi drama Lafazkan Kalimah Cintamu arahan Along Kamaluddin yang diadaptasi daripada novel 2010 dengan judul sama karya Siti Rosmizah Semail. Beliau digandingkan bersama Dato’ Farid Kamil yang melakonkan watak Tengku Ryan dan pelakon Singapura, Nadiyah Shahab yang memegang watak Tengku Natasha.
Pada Mei 2018, Nelydia menceburi rekaan fesyen dengan terlibat dalam sebuah projek khas baju raya di bawah jenama sendiri. Selain itu, beliau juga melancarkan koleksi pakaian tidur.
Dari 10 Julai hingga 26 November 2018, Nelydia digandingkan bersama Aedy Ashraf, Ben Amir dan Atikah Suhaime dalam drama adaptasi telenovela Filipina iaitu Sana'y Wala Nang Wakas terbitan ABS-CBN yang dibintangi oleh Jericho Rosales dan Kristine Hermosa, yang diberi judul Cinta Tiada Ganti. Ia mengisahkan percintaan Ara dan Mukhriz yang penuh dengan liku akibat dosa lampau ibu bapa mereka. Pertemuan yang tidak disengajakan di atas kapal menyebabkan berlakunya beberapa insiden kecil dan akhirnya mereka jatuh cinta.
Selepas berehat dalam tempoh jangka pendek daripada kerjaya lakonan, Nelydia kembali ke skrin TV menerusi drama adaptasi novel karya Cik Tet, Encik Iman Ekspres yang menggandingkan beliau bersama Fikry Ibrahim. Ia mengisahkan tentang Diya lakonan Nelydia, pulang ke Malaysia setelah lama menghilangkan diri apabila pertunangannya dibatalkan oleh Iyad, dia terpaksa pulang ke kampung bertemu dengan keluarga angkat dan bakal keluarga mertuanya.
Media melaporkan bahawa Nelydia bakal membintangi drama Nur 2, dengan memegang watak Juita sebelum menarik diri dan digantikan oleh Azar Azmi. Beliau memegang watak sebagai Daliya dalam drama adaptasi novel karya Farah Darianna, Lelakimu Yang Dulu yang mengisahkan tentang Hazrul dan Daliya yang terpisah apabila Hazrul meringkuk dalam penjara atas kesalahan merogol. Daliya yang terluka membawa diri bersama kandungan yang dirahsiakan daripada Hazrul. Drama ini kembali menggandingkan beliau bersama Sharnaaz Ahmad.

Kehidupan peribadi

Sekitar 2013 hingga 2016, Nelydia pernah menjalin hubungan dengan pengacara dan pemuzik yang juga ahli kumpulan OAG, Qi Razali ketika sama-sama berlakon dalam drama Friday I'm In Love, bagaimanapun, hubungan mereka berakhir kerana tiada persefahaman. Nelydia juga berharap peminat tidak mengaitkannya dengan Qi lagi.
Pada 30 April 2017, beliau telah dikenakan waran tangkap oleh Lembaga Hasil Dalam Negeri (LHDN) atas lima pertuduhan termasuk gagal mematuhi notis Akta Cukai Pendapatan bagi tempoh lima tahun. Beliau turut menghadapi satu lagi pertuduhan iaitu gagal mematuhi notis di bawah Seksyen 81 ACP1967 bagi mengemukakan maklumat secara lisan kepada pihak LHDN. Menurut kenyataan yang dikeluarkan oleh LHDN:
“Penama (Nelydia Senrose) dikehendaki mengemukakan Borang B bagi lima tahun taksiran iaitu pada tahun 2009, 2010, 2011, 2012 dan 2013. Saman sudah diserahkan kepada tertuduh dengan sempurna pada 11 April lalu menghendaki tertuduh hadir sesi sebutan kes pada 12 April di Mahkamah Majistret Shah Alam tetapi tertuduh atau sebarang wakil gagal hadir”. Kegagalan mematuhi kedua-dua notis tersebut merupakan satu kesalahan di bawah Seksyen 120 (1)(a) Akta Cukai Pendapatan 1967. Jika disabitkan kesalahan, tertuduh boleh didenda tidak kurang daripada RM200 dan tidak lebih daripada RM20,000 atau boleh dihukum penjara tidak lebih dari enam bulan atau kedua-duanya sekali,”
Bagaimanapun, waran tangkap yang dikenakan ke atas Nelydia telah ditarik balik oleh LHDN pada 24 Mei 2017 kerana beliau telah menjelaskan cukai pendapatan.
Nelydia menjalinkan hubungan cinta dengan seorang ahli perniagaan yang berasal dari Pantai Timur, Mohd Hafez Halimi Abdul Hamid. Beliau juga pernah meluahkan hasratnya untuk menamatkan zaman bujang bersama lelaki pilihannya. Pasangan ini berkahwin pada 6 April 2019 dengan sekali lafaz. Pasangan itu dinikahkan oleh bapa pengantin perempuan, Nik Sen Mat Rifin dan disaksikan Imam Masjid Jamek Kampung Baru, Azizi Abdul Hamid dalam satu majlis tertutup di sebuah hotel di KL.

Kedermawanan

Pada Julai 2013, Nelydia ​​bersama-sama dengan Ady Putra, Nora Danish, Fiza Sabjahan, Amar Asyraf, Aiman Hakim Ridza, Tasha Shilla dan Neelofa telah dilantik oleh TV3 sebagai duta untuk Anugerah Syawal 2013. Menurut TV3, "Pelantikan selebriti ini adalah untuk mempromosikan program-program di televisyen dan radio sepanjang bulan Syawal".